Nelipüha loetakse kristliku kiriku rajamispäevaks. Jeesuse poolt tõotatud Püha Vaimu tulekut on Piiblis kirjeldatud tuulena ja tulekeeltena, mis pani koguduse vastuseks Jumalat kiitma. Kuidas nägid reaalselt välja selle päeva sündmused, on legendide varjust väga raske välja tuua. Tähtis on see, et Püha Vaim lõi kiriku.  Ilmselt oli peale ülestõusmissündmust tekkinud kogudustes palju entusiastlikke nähtusi, mida kogudus seletas Vaimu väljavalamisega. Juutliku arusaama kohaselt aga oli Vaimu jagamine Iisraelile  lõppenud aegade lõpuni. Apostlite tegude raamatus ei viita need sündmused mitte lõpuaegadele, vaid avavad uue ajastu kiriku ajaloos.